  Виталий Пронин Туэ быдэс дуннеысь пӧртэм выжыосысь 35 аресозь нылъёс пыриськозы «Этночеберай» вожвылъяськонэ. Солэн йылпумъян люкетэз ортчоз таяз гужем Дэриын, калык творчествоя «Окно в небо» фестиваль дыръя. Вожвылъяськонэ берпуметӥ куриськонъёсты кылем арняе кутӥзы. Cоос 52 мында люкаськизы.- Конкурсмы тунсыко потэм пӧртэм интыосысь нылъёслы: Удмуртиысь сяна, Якутиысь, Башкириысь, Тула, Тверь, Алтай улосъёсысь, озьы ик Сербиысь, Испаниысь, Казахстанысь, Венгриысь, Индиысь, - шуэ фестивальлэн огез радъясез Илья Ишмуратов. - Али кутске вожвылъяськонмылэн 2-тӥ люкетэз - онлайн-быръёнъёс.15-тӥ оштолэзёзь нылъёс асьсэос сярысь видеоадӟытон дасяны кулэ. Отын ивортоно ачид но семьяед, улон интыед, яратоно ужъёсыд сярысь. Устооссэ 15 нылъёсыз гужем Дэри ёросэ ӧтёзы. Финалэ потэмъёс ас калыкенызы, выжыкылъёсынызы тодматозы, кырӟаны-вераны быгатэмзэс возьматозы. Программаын соос понна луозы тунсыко мастер-классъёс. Cоосты ортчытозы парикмахеръёс, стилистъёс, визажистъёс. Со сяна, нылъёс фотосессие пыриськозы, сцена вылтӥ чебер ветлыны дышетскозы.Нялтас вераса, «Окно в небо» фестиваль улонэ пыӵа Президентлэн грантэзлы луыса. Чеберайёсты сяна, фестиваль возьма егит гожъяськисьёсты, фольклор коллективъёсты, историкъёсты но шаерчиосты. Отчы пыриськыны мылкыдзэс веразы ини Россилэн пӧртэм сэрегъёсысьтыз егитъёс. Фестивальын ик киужъёсъя центръёсысь кибашлыос быгатозы адӟытыны асьсэлэсь ужъёссэс.Елена Рябина Туспуктэм: Илья Ишмуратов  